SA en VSA weer slaags... in hokkie-halfeind | Netwerk24
SA en VSA weer slaags... in hokkie-halfeind
Deur Johann de Jager 13 Junie 2019 11:03
Die Suid-Afrikaanse manshokkiespan het met 'n speler minder aan die einde vasgebyt om Rusland in sy uitspeelstryd met 2-1 te klop om 'n herontmoeting met Amerika in die halfeindstryd van die eindronde van die FIH-reeks in Bhubaneswar, Indië te bespreek.
Tyson Dlungwana / Foto: Gallo Images
As Suid-Afrika die bordjies Vrydag kan verhang teen die VSA, wat hom met 2-0 in sy eerste wedstryd verras het, sal hy op koers bly om volgens Saskok se vereistes vir die Olimpiese Spele te kwalifiseer.
Rusland het Woensdag die meeste kanse gehad om die voortou te neem. Die feit dat hy nie een van sy eerste vier strafhoeke kon afrond nie asook Suid-Afrika se uitstekende verdediging het die span wat 22ste op die wêreldranglys is, geweldig frustreer.
Suid-Afrika se Bili Ntuli het in die 40ste minuut einde laaste die eerste doel aangeteken.
Die Russe het kort daarna, ook met 'n strafhoek die gelykmaker behaal en dit het gelyk of hulle soos in hulle groepwedstryd teen Pole weer 'n agterstand gaan uitwis.
Ryan Julius was in die 53ste minuut byderhand uit gebroke spel byderhand om die wendoel vir Suid-Afrika aan te teken.
Die Russe het in die eerste kwart twee agtereenvolgende strafhoeke gehad, maar kon nie afrond nie.
Suid-Afrika het vroeg in die tweede sy eerste strafhoek gehad. Austin Smith se trekhou is goed uitgehou deur die doelwagter Marat Gafarov waarna Rusland sy derde strafhoek opgemors het.
Alexey Sobolevskiy net daarna goeie kans binne die doelsirkel gehad maar die Suid-Afrikaanse doelwagter Rassie Pieterse was op sy pos om dit 0-0 na die eerste helfte te hou.
Austin Smith, Speler van die Wedstryd. Foto: Facebook
Die Suid-Afrikaanse kaptein, Tim Drummond, was die held toe hy die Russe se vierde strafhoek bederf het.
Ntuli het in die derde kwart eindelik die eerste doel van die wedstryd aangeteken. Hy is beloon toe die bal losgespat ná 'n trekhou van Smith van Suid-Afrika se vierde strafhoek af. Dit was die einste Ntuli wat daardie strafhoek bewerkstellig het.
Die Russe het nie gaan lê nie en Georgii Arusiia het met die hervatting van die laaste kwart ná hulle vyfde strafhoek welslae behaal.
Die laaste paar minute ná Julius se doel wat Suid-Afrika weer laat voorloop het, was senutergend veral na Tyson
Dlungwana die laaste vier minute met 'n geelkaart misgeloop het.
Die Russe se sesde strafhoek om sake gelykop te maak, is deur Drummond uitgehou. Die kaptein, sowel as Smith (die voormalige kaptein en Speler van die Wedstryd) was albei dapper en het geskitter op die verdediging.